Miloš Janoška

Miloš Janoška (pseudonym Radúz Magurin; * 28. január 1884, Jasenová† 28. december 1963, Liptovský Mikuláš) bol slovenský pedagóg.

 Životopis 
Narodil sa v Jasenovej v rodine evanjelického farára Juraja Janošku. Jeho matka Anna Daxnerová bola dcérou Štefana Marka Daxnera.

Miloš Janoška už ako 14-ročný s priateľmi založil vzdelávací krúžok Zora. Študoval na Učiteľskom ústave, krátky čas účinkoval v Pivnici na Dolnej zemi, potom pôsobil v rokoch 19051915 ako učiteľ v Štrbe. Veľa času venoval horám a turistike. Práve tu začal písať svojho prvého Sprievodcu po Tatrách, ktorý vydal v roku 1911 v Liptovskom Mikuláši. Živo opísal tatranskú prírodu a nevynechal ani výlety po Vysokých Tatrách, vychádzky do liptovských dolín, na Choč, na Oravský hrad a na poľskú stranu Tatier.

V roku 1919 bol vymenovaný za školského inšpektora v Liptovskom Mikuláši. Stál pri zrode a bol členom výboru prvej slovenskej turistickej organizácie Tatranského spolku turistického založeného 19. januára 1919, ktorý sa roku 1920 zlúčil s väčším Klubom československých turistov. Pripravoval doplnené vydanie tentoraz Sprievodcu po Vysokých Tatrách, ktoré vyšlo v roku 1923 v Liptovskom Mikuláši a potom v ďalších vydaniach.

V novej Česko-slovenskej republike sa zakrátko vytvorili dobré podmienky na vydávanie novín a časopisov. Veľmi túžil po vydávaní časopisu, ktorý by turistickú verejnosť informoval o prírodných krásach Slovenska. S pomocou jasenovského rodáka Mateja Sopka a finančnej zbierky medzi krajanmi v USA už v roku 1921 vydal prvé číslo nového časopisu Krásy Slovenska v náklade 1200 kusov, ktorý vychádza dodnes. Prvých päť ročníkov bolo vydaných v jeho náklade. Bol jeho redaktorom i vydavateľom. Väčšinu príspevkov venoval Vysokým Tatrám a problémom, s ktorými sa v nich ľudia stretávali. Časopis redigoval celých 11 rokov.

Neskôr bol predsedom Klubu československých turistov Podtatranskej župy a čestným predsedom Klubu slovenských turistov a lyžiarov. V roku 1937 ho valné zhromaždenie spolku slovenských horolezcov JAMES zvolilo za svojho prvého čestného člena. Miloš Janoška v roku 1947 vydal Krásy Liptova, sprievodcu po liptovsko-oravských vrchoch, Západných Tatrách, čiastočne Vysokých Tatrách, Nízkych Tatrách a Veľkej Fatre. Spoločne so Zdenkom Hochmutom vydali Sprievodcu po Nízkych Tatrách.Časopis Vysoké Tatry. In.Šimko, Jozef : Miloš Janoška 80 ročný, roč.III čís.1/1964, str.21http://www.mikulas.sk/files/File/kalendar_podujati/Criepky_historiaCR.pdf/  Miloš Janoška

Okrem iného sa podieľal na inštalovaní turistického značenia vo Vysokých Tatrách. Po 2. svetovej vojne bol predsedom okresného revolučného výboru v Liptovskom Mikuláši.Nemec, Miroslav, Miloš Janoška, in Príroda a jej ochrana v priereze času, zborník prednášok, vydalo Slovenské múzeum ochrany prírody a jaskyniarstva Liptovský Mikuláš, 2017. ISBN 978-80-89933-06-8

 Dielo (knižné) 
 JANOŠKA, Miloš. Sprievodca po Tatrách. [1. vyd.]. Liptovský Sv. Mikuláš: F. Klimeš, 1911. 
 JANOŠKA, Miloš. Čertovica a okolie. Bratislava: ŠTN, 1955. 
 JANOŠKA, Miloš. Sprievodca po Vysokých Tatrách. 2. vyd. Liptovský Sv. Mikuláš: F. Klimeš, 1923. 
 JANOŠKA, Miloš. Liptovský Mikuláš a okolie: (turistický sprievodca). Bratislava: Tatran, 1953. 
 JANOŠKA, Miloš. Nízke Tatry: liptovská časť: publikácia Riaditeľstva pre cestovný ruch pri Povereníctve dopravy v Bratislave. Bratislava: Tatran, 1953. Edícia RCR a Slovakotour.
 JANOŠKA, Miloš. Domovina a cudzina: zemepis pre 6-8. ročník škôl ľudových. Prešov: Štehrovo nakladateľstvo, 1928.
 JANOŠKA, Miloš. Hoj, zem drahá!: vlastiveda pre štvrtý a piaty postupný ročník slovenských ľudových škôl. Druhé vyd. Praha: Československá grafická Unie, 1935. 
 JANOŠKA, Miloš a Zdenko HOCHMUTH. Krásy Liptova: sprievodca po liptovskej časti Chočského pohoria, Liptovských holí, Nízkych Tatier a Veľkej Fatry. 2. vyd. Bratislava: Šport, 1957. 
 JANOŠKA, Miloš a Zdenko HOCHMUTH. Nízke Tatry: turistický sprievodca. Bratislava: Šport, 1958.

 Ocenenia (výber) 
 Československý vojnový kríž
 Rád SNP I. triedy

 Literatúra 
 Slovenský biografický slovník
 KOLLÁR, Daniel: Miloš Janoška, život a Krásy Slovenska, DAJAMA Bratislava 2016, ISBN: 978-80 -8136-058-9
 Miloš Janoška: *28.01.1884 Jasenová - †28.12.1963 Liptovský Mikuláš : priekopník turistiky, učiteľ, autor učebníc, prekladateľ, zakladateľ časopisu Krásy Slovenska : medailón venovaný k 60. výročiu úmrtia. Dolný Kubín: Oravská knižnica Antona Habovštiaka, 2023. ISBN 9788089099511.

 Referencie 


 Externé odkazy 
 Aktivity Miloša Janošku 
 Miloš Janoška a Tatry

 Záznam o narodení a krste v matrike - indexovaný záznam číslo 2; pokrstený ako Miloš Mikuláš Daxner

Kategória:Slovenskí pedagógovia
Kategória:Slovenskí publicisti
Kategória:Osobnosti z Jasenovej